Pertama Kali Bergelar Ibu? Ini Tip Persiapan Bersalin Agar Anda Tidak 'Nervous'

Bakal ibu pasti berdebar apabila semakin tiba
tarikh jangkaan bersalin
. Tarik nafas dalam-dalam dan bertenang, Hello Doktor akan kongsikan tip persiapan bersalin anak pertama untuk anda.

Untuk mendapatkan lebih banyak info tentang Kehamilan, sila dapatkannya
di sini.

Persiapan bersalin anak pertama untuk bakal ibu

Pastinya sebagai bakal ibu, anda telah menerima pelbagai nasihat daripada ahli keluarga dan rakan mengenai petua serta tip untuk
melahirkan anak
 nanti.

Berikut antara tip yang mungkin bermanfaat untuk anda:

Kontraksi & proses bersalin

Setiap
proses beranak
 adalah berbeza dan adalah menjadi kesukaran menentukan bila masa yang tepat untuk anda pergi ke hospital.

Tidak dinafikan, kebanyakan wanita akan menuju ke hospital kerana bimbang mereka akan bersalin sedangkan ia hanyalah
kontraksi Braxton Hicks
. Ia biasanya terjadi buat mereka yang pertama kali mengandung.

Namun, tiada salahnya untuk berbuat demikian jika ia boleh menghilangkan rasa bimbang anda.

Walau bagaimanapun, salah satu persiapan bersalin anak pertama yang paling penting adalah untuk kekal bertenang di rumah ketika
fasa pertama bersalin
 berlaku.

Apabila kontraksi berlaku setiap 5 minit dan berlanjutan untuk tempoh 30 saat atau lebih, ataupun anda mula berasa tidak selesa, itu adalah
hint
untuk anda memulakan perjalanan ke hospital.

Anda juga boleh menghubungi doktor jika tidak pasti atau mempunyai sebarang kebimbangan.

Ini antara peringkat bersalin yang akan bakal ibu lalui:

Fasa pertama

Pada peringkat ini, serviks mula melebar dan anda akan mengalami kontraksi ringan dan tidak teratur. Ia berlaku sebelum
air ketuban pecah
.

Fasa kedua

Serviks akan melebar daripada 6-10 cm dengan intensiti kontraksi bertambah kuat dan jarak masa semakin pendek.

Elakkan daripada meneran pada peringkat ini, melainkan atas arahan doktor.

Persiapan bersalin anak pertama #Fasa ketiga

Tiba masanya
untuk anda meneran!
 Serviks telah melebar sepenuhnya dan anda boleh aktif meneran untuk melahirkan si manja,

Fasa perlebaran serviks

Plasenta dikeluarkan

Merupakan fasa akhir di mana plasenta akan dikeluarkan. Peringkat ini lebih santai dan kontraksi kurang menyakitkan.

Petua untuk menguruskan kesakitan kontraksi semasa peralihan fasa bersalin adalah:

Berjalan, menukar posisi berbaring atau duduk, bernafas secara perlahan
semasa kontraksi

Visualisasi atau aromaterapi

Teknik relaksasi, urutan atau
titik tekanan pada tangan

Ubat penahan sakit
(analgesia epidural)
 boleh dijadikan sebagai pilihan

Persiapan bersalin anak pertama #Kesakitan

Bukan berniat untuk menakutkan, tetapi proses
kelahiran anak
 boleh menyebabkan kesakitan dan setiap ibu akan melalui dengan cara yang berbeza.

Namun daripada memikirkan kesakitan, anda boleh fokus kepada cara untuk mengatasinya. Ada bakal ibu yang memilih untuk menggunakan ubat penahan sakit atau epidural.

Di samping itu, terdapat juga wanita yang memilih untuk melalui proses bersalin tanpa penggunaan sebarang ubat penahan sakit. Semuanya bergantung kepada anda!

Kelahiran bayi

Sebagai persiapan melahirkan anak pertama, anda harus memahami perubahan emosi yang akan wujud selepas
bayi selamat dilahirkan
 adalah normal: kegembiraan, kelegaan, kekecewaan, kebimbangan mahupun rasa puas.

Anda mungkin terkejut melihat keadaan si manja, khususnya jika
proses bersalin yang panjang
 membuatkan kepalanya menjadi lonjong dan berwajah rata.

Mungkin wujud rasa kecewa apabila si manja tidak seperti apa yang anda bayangkan seperti mengalami
kekuningan disebabkan jaundis
, mahupun keadaan rambut sedikit atau banyak.

Usah risau, keadaan itu tidak kekal lama dan kelak, bayi anda akan kelihatan seperti apa yang dibayangkan selama
tempoh 9 bulan kehamilan.

Baca juga:

Dalam tempoh 1 jam selepas dilahirkan, bayi akan berada pada tahap berwaspada dan berjaga – ini merupakan tempoh masa yang baik untuk
memulakan penyusuan
.

Pada tempoh awal-awal penyusuan, bayi akan menerima
susu kolostrum
 – yang memberikan bayi imuniti dan tenaga.

Jika
penyusuan sukar dilakukan
, dapatkan bantuan jururawat atau perunding penyusuan.

Persiapan bersalin anak pertama #Perubahan badan

Proses melahirkan perkara paling sukar perlu dilalui tubuh yang menyebabkan anda mengalami keletihan secara fizikal, sangat lapar dan agak ‘mamai’.

Perut anda akan kelihatan seperti masih hamil untuk tempoh 5-6 bulan dan ia adalah normal untuk rahim ‘mengecut’ kembali.

Bakal ibu perlu faham bahawa anda tidak perlu terburu-buru untuk
kembali langsing
 atau ia akan menyebabkan anda keletihan dan menjejaskan bekalan susu badan.

Sekiranya mengalami
koyakan faraj
 semasa bersalin, anda mungkin ingin meletakkan mampatan sejuk pada jahitan serta mengambil ubat untuk mengurangkan kesakitan dan bengkak.

Bagi mereka yang melalui
proses pembedahan caesarean
, anda perlu kerap bergerak dan menukar posisi.

Sebagai persiapan pertama kali bersalin, anda harus ketahui akan berlaku pendarahan
lochia
 atau nifas.

Pendarahan biasanya akan berkurangan setelah beberapa minggu. Dinasihatkan agar anda tidak menggunakan tampon, sebaliknya
memakai tuala wanita
.

Pun begitu, jika pendarahan semakin banyak, lakukan pemeriksaan doktor segera. Ini kerana ia boleh menjadi petanda terjadinya jangkitan.

Dapatkan rehat secukupnya kerana anda akan perlu bangun setiap 2-3 jam, siang dan malam untuk menyusukan si kecil.

Walau apa pun, pada akhirnya setiap bakal ibu perlu kekal tenang dan menikmati setiap momen kelahiran si manja nanti.


Ibu Check Diet Si Kecil, 7 Makanan Ini Buat Sistem Imun Lemah, Sebab Itu Cepat Jatuh Sakit

Anak selalu tidak sihat? Ini mungkin ada kaitan dengan makanan harian yang diambil. Tapi apa hubung kait pemakanan dengan sistem pertahanan badan si manja?

Untuk mendapatkan lebih banyak info tentang Keibubapaan, sila dapatkannya di sini.

Makanan punca sistem pertahanan badan lemah?

Bolehkah makanan membuatkan kita sakit?

Berdasarkan kajian, pengambilan gula berlebihan boleh menekan
 sistem imun atau pertahanan badan
. Maka apabila sistem kekebalan ini terganggu, ia akan cenderung membuatkan anda sakit.

Keadaan ini boleh berlaku kepada mana-mana individu tanpa mengira usia, termasuklah anak anda.

Pengambilan makanan dan minuman yang tinggi kandungan gula atau
karbohidrat halus
sebagai makanan harian, di mana ia akan diproses sebagai gula, berkemungkinan boleh mengurangkan keupayaan sistem pertahanan badan anak untuk melawan penyakit.

Tetapi apakah jenis makanan yang boleh melemahkan sistem imun si manja sekali gus membuatkan mereka mudah jatuh sakit?

7 jenis makanan menjejaskan sistem pertahanan badan

Diet makanan harian yang diberikan kepada anak adalah salah satu cara untuk menyokong sistem imun badan mereka.

Jadi tanggungjawab anda sebagai ibu bapa untuk menyediakan makanan yang terbaik serta mengelakkan makanan yang boleh melemahkan sistem pertahanan badan mereka.

Berikut adalah senarai makanan yang tidak bagus dan perlu dielak daripada diberikan kepada anak untuk menjaga sistem kekebalan badan si manja.

 Gula-gula

Kanak-kanak mana yang tidak gemarkannya?

Tetapi jika anda mahu menjaga sistem imun anak, kurangkan atau sebaiknya elakkan daripada memberi mereka
makan gula-gula
 seperti coklat dan
gummies
 yang tinggi kandungan gula.

Berdasarkan kajian tahun 2018, gula yang diproses seperti terdapat dalam gula-gula boleh meningkatkan tahap keradangan dalam badan.

Jumlah keradangan yang tinggi boleh memberi kesan negatif terhadap sistem imun anak.

 Minuman soda

Ahhhh…sedapnya kalau ‘pekena’ soda dengan tambahan ais, kan? Lagi-lagi pada waktu panas.

Pun begitu,
minuman manis seperti soda
adalah tinggi kandungan gula dan kalori serta tiada nutrisi. Pastinya minuman tanpa gula adalah pilihan terbaik untuk membina imuniti badan si manja.

Penyelidikan pada tahun 2011 menyokong pengambilan soda mahupun sebarang minuman manis boleh menyebabkan
kenaikan berat badan
 dan
obesiti
.

Individu yang mengalami
obesiti
 berisiko untuk berdepan keadaan fungsi imun yang berkurangan.

 Makanan bergoreng

Makanan bergoreng
 seperti kentang goreng dan kepak ayam bukanlah pilihan terbaik untuk menyokong sistem imun anak kerana kandungan lemak dan minyak yang tinggi.

Makanan bergoreng
 cenderung berlemak tinggi dan berminyak serta boleh menekan sistem pertahanan badan anak.

Dalam kajian 2016, diet tinggi lemak memberikan kesan negatif terhadap mikrobioma usus – bakteria yang memainkan peranan penting dalam fungsi imun.

 Makanan segera

Kebanyakan kanak-kanak pernah mengambil
makanan segera
, bahkan, mungkin ada yang mengambilnya sebagai menu makanan harian.

Ya, tidak dinafikan rasanya sedap, apatah lagi saat sedang kelaparan. Tetapi sebaiknya, elak daripada membiarkan anak terus memakan burger, kentang goreng atau sebarang menu
makanan segera
 lain.

Ini kerana makanan tersebut sangat tinggi kandungan kalori, lemak tepu, natrium dan gula yang boleh menjejaskan sistem pertahanan badan kanak-kanak.

Kajian mencadangkan diet yang tinggi lemak dan kalori, boleh memberi kesan jangka panjang terhadap imuniti badan dan juga meningkatkan
risiko diabetes jenis 2
 dan
penyakit jantung
.

 Aiskrim

Ia berkrim, manis dan enak serta sukar untuk ditolak oleh sesiapapun terutamanya kanak-kanak.

Tetapi malangnya pencuci mulut ini penuh lemak tepu dan gula yang boleh mengakibatkan keradangan.

Umumnya, aiskrim mempunyai jumlah gula sehingga 6x ganda melebihi jumlah yang anda perlukan dalam sehari.

Dan itu belum lagi ditambah dengan pilihan
condiment
seperti coklat tabur

atau
sprinkle.

 Kerepek kentang

Makanan ringan ini sangat enak dimakan saat
menonton televisyen
, kan? Malahan, anak mungkin leka mengunyah sehingga habis sepaket.

Namun, ia bukanlah pilihan makanan harian yang baik jika anda mahu meningkatkan sistem ketahanan badan si manja.

Ia sejenis makanan yang telah diproses dan rendah nutrien. Pengambilan dalam jumlah yang tinggi boleh menjejaskan imuniti badan si kecil.

 Kek, pastri & biskut

Satu lagi pilihan makanan manis yang digemari ramai kanak-kanak. Apatah lagi jika ia dihias dengan krim yang pelbagai warna.

Namun makanan seperti ini adalah makanan harian tinggi lemak, kalori dan gula serta boleh mengakibatkan keradangan serta kenaikan berat badan pada anak.

Jangan terkejut, kek, pastri dan biskut boleh memberikan ancaman 3x ganda kepada sistem pertahanan badan.

Utamakan penjagaan kesihatan

Sekiranya, anak mungkin mahukan makanan ringan seperti di atas, tawarkan pilihan makan yang lebih baik untuk membantu menjaga sistem pertahanan badan mereka.

Kawallah pengambilan makanan yang tidak sihat atau sebaiknya elakkan terus daripada memakannya.

Gantikan dengan pilihan makanan harian yang lebih sihat seperti buah-buahan, bijirin, kekacang dan sayuran.

Jadikan amalan pemakanan sihat sebagai gaya hidup anda sekeluarga!


Rahsia Keremajaan Kulit Rupanya Ada Pada Pegaga!

Jika dahulu, penggunaan tumbuhan dan herba untuk kesihatan dan kecantikan hanya berdasarkan petua yang diwarisi sejak turun-temurun. Kini, pelbagai kajian mula menunjukkan penemuan baharu terhadap tumbuhan purba yang telah digunakan selama berabad-abad. Malah, penggunaan terhad berdasarkan petua kini telah berkembang menjadi produk kecantikan yang dikomersialkan dan digunakan secara global.

Subjek terbaru yang hangat diperkatakan di dunia kecantikan global sekarang ialah pegaga, yang turut dikenali sebagai Gotu Kola, herba yang biasa digunakan dalam perubatan tradisional Cina dan Ayurveda. Nama saintifiknya ialah Centella Asiatica dan didapati tumbuh di India dan sebahagian daripada Asia Tenggara. Juga dikenali sebagai Pennywort dan
tiger grass
 (rumput harimau), ia terkenal dengan sifat penyembuhan luka dan digunakan untuk rawatan pelbagai masalah kulit.

Centella Asiatica adalah tumbuhan herba akuatik menjalar yang dipetik dengan tangan dan ditanam di kawasan rendah dan basah. Kira-kira 20 spesies tumbuhan ini tumbuh di kebanyakan kawasan tropika atau basah seperti sawah padi, dan juga pada tanah tinggi yang berbatu. Ia adalah tumbuhan tanpa rasa dan tidak berbau yang tumbuh subur dalam dan sekitar air. Tumbuhan ini terdiri daripada daun hijau yang berbentuk kipas kecil dengan bunga berwarna putih atau ungu ke merah jambu cair dan mengeluarkan buah bujur kecil.

Daunnya digunakan dalam perubatan Ayurveda dan digunakan sepenuhnya untuk tujuan masakan terutamanya sebagai ulam. Ia biasanya dihidang mentah dan juga boleh dikeringkan serta dijadikan serbuk dalam kapsul untuk diambil sebagai makanan tambahan. Pegaga juga dijadikan ubat sapu dan minuman dalam tin.

Faedah saintifik pegaga

Penyelidikan menunjukkan bahawa Centella Asiatica mengandungi sebatian tumbuhan yang dipanggil saponin atau triterpenoids, bahan yang memudahkan pertumbuhan tisu penghubung seperti elastin dan kolagen, yang penting untuk penyembuhan luka. Empat sifat utama triterpena yang terdapat dalam ekstrak standard pegaga termasuklah asid asiatic, asid madecassic, asiaticoside dan madecassoside.

Ia digunakan dalam amalan perubatan India untuk merawat pelbagai keadaan kulit termasuk kusta, ulser varikos, dan ekzema. Perubatan Cina menggunakan pelbagai bahagian daripada tumbuhan ini. Daun digunakan untuk leukorrhea dan demam tertentu, manakala jenis demam lain dan bisul dirawat menggunakan pucuknya.

Pegaga sebagai rawatan anti-penuaan

Centella Asiatica telah terbukti memberi manfaat kepada penyembuhan luka. Luka yang dirawat dengan bahan ini mula membentuk kulit baru dengan lebih cepat dengan kesan penyembuhan yang memberangsangkan menggunakan gelnya. Keratinisasi, yang membantu menebalkan kulit pada kawasan jangkitan dapat digalakkan dengan penggunaannya. Asiaticoside, bahan triterpena dalam pegaga dilaporkan mempunyai aktiviti penyembuhan luka dengan meningkatkan pembentukan kolagen dan pembentukan saluran darah baru.

Pepatah Sri Lanka berkaitan pegaga yang berbunyi “Dua daun sehari menjauhkan usia tua,” menggambarkan populariti pegaga sebagai agen keremajaan. Cantella Asiatica kini digunakan dalam kosmetologi sebagai rawatan anti-penuaan, terutamanya kerana kesan penambahan kolagen jenis I yang jumlahnya berkurangan dengan usia.

Dalam percubaan klinikal melibatkan 20 peserta wanita dengan penuaan kulit, kesan penggunaan 0.1% madecassoside beserta 5% vitamin C pada kulit dikaji. Rawatan selama enam bulan menyaksikan perubahan ketara dalam keanjalan, ketegangan dan penghidratan kulit, yang disahkan melalui ujian tertentu.

Madecassoside, bahan triterpene Cantella Asiatica adalah antara bahan membantu perkembangan kolagen. Oleh kerana 5% vitamin C dapat membantu merangsang pembuatan kolagen dan mengawal enzim yang menghancurkan  kolagen, campuran vitamin C dan madecassoside adalah gabungan menarik dengan kesan efektif untuk anti-penuaan.

Krim cica, produk pegaga global

Kini, produk-produk penjagaan kulit yang mengandungi Cantella Asiatica dilabel sebagai krim cica
(cica cream)
 dan dikenali sebagai pelembap anti-penuaan, selain berfungsi untuk meredakan kulit yang meradang. Pelbagai jenama produk penjagaan kulit terkemuka di pasaran kini menawarkan krim cica. Nama krim cica berasal dari Centella Asiatica (“c” dari Centella dan “ca” dari asiatica). Produk kosmetik yang mengandunginya akan ditulis dengan perkataan Centella Asiatica (atau Gotu Kola atau
tiger grass
) dalam formulanya. Cara menggunakannya adalah dengan menyapu krim cica diikuti dengan pelembap setiap pagi dan petang untuk hasil terbaik.

Hello Health Group
 tidak memberikan nasihat, diagnosis atau rawatan perubatan.


Apa yang Perlu Anda Tahu tentang Plasenta Bayi Anda

Apa itu plasenta bayi dan apakah fungsinya? Teruskan membaca artikel ini untuk mengetahui jawapannya..

Untuk mendapatkan lebih banyak info tentang Kehamilan, sila dapatkannya
di sini.

Apa itu plasenta bayi?

Sewaktu janin sedang tumbuh dalam badan anda, terdapat benda lain yang turut tumbuh – plasenta, yang bertanggungjawab untuk memastikan bayi anda hidup.

Plasenta adalah bekalan hidup antara bayi dan
saluran darah
 anda sendiri.

Ia bertanggungjawab untuk memproses makanan yang anda makan dan mengubahnya menjadi sumber nutrien anak anda yang sedang berkembang.

Bayi juga bernafas melaluinya. Inilah sebabnya mengapa anda harus mengelakkan alkohol,
kafein
, dan merokok kerana bahan kimia toksik boleh melalui plasenta dan menyebabkan kemudaratan kepada bayi anda.

Di samping itu,
fungsi plasenta
 menyediakan antibodi terhadap penyakit dan berfungsi untuk menyingkirkan bahan buangan seperti karbon dioksida.

Apabila darah mengalir melalui rahim anda, plasenta menyerap nutrien, molekul imun dan molekul oksigen yang beredar melalui sistem anda.

Ia memindahkannya ke seluruh kantung
amniotik
 – melalui tali pusat yang menghubungkan plasenta ke bayi anda – dan ke dalam saluran darah bayi anda.

 Plasenta berfungsi sebagai penghalang yang menghalang kuman dalam tubuh anda dari menyerang bayi anda dan memastikan tubuh anda tidak menolak bayi anda sebagai bahan asing.

Menurut beberapa kajian terkini, saintis mendapati bahawa plasenta anda juga menghasilkan hormon dan molekul isyarat, termasuk laktogen plasenta manusia (HPL), relaxin, oxytocin, progesteron, dan estrogen, yang diperlukan untuk kedua-dua ibu dan bayi
sewaktu kehamilan
.

Molekul-molekul ini menggalakkan pembentukan saluran darah baru untuk aktiviti-aktiviti penting seperti membawa oksigen ke janin, menyiapkan ibu untuk menghasilkan susu dan meningkatkan
metabolisme
 ibu untuk membantu membekalkan tenaga kepada dirinya dan bayi.

Apa itu plasenta: Dari mana asalnya

Pada minggu keempat kehamilan, segumpal sel menempel pada dinding rahim. Sesetengah sel dari gumpalan ini berpecah dan mencengkam ke dinding rahim.

Kemudian, mereka akan
membentuk organ
 berbentuk cakera yang penuh dengan pembuluh darah dan mengambil alih tugas korpus luteum pada trimester kedua. Ini adalah bagaimana plasenta terbentuk.

Apakah masalah plasenta yang mungkin berlaku semasa kehamilan?

Kini anda sudah mengetahui apa itu plasenta.

Ini pula antara 3 masalah biasa yang mungkin dihadapi oleh wanita semasa mengandung yang berkaitan dengan plasenta:

-Plasenta accreta: ini adalah ketika saluran darah plasenta mencengkam terlalu mendalam pada dinding rahim, meningkatkan risiko pendarahan semasa dan selepas kelahiran.

Plasenta previa
: ini berlaku apabila plasenta menutup keseluruhan atau sebahagian serviks, menjadikan kelahiran lebih berbahaya.

Plasenta pecah: plasenta tercabut terlalu awal daripada dinding rahim, mengakibatkan bekalan nutrien dan oksigen yang tidak mencukupi untuk bayi. Ibu akan menghadapi risiko pendarahan yang teruk.

Baca juga:

Apakah yang berlaku kepada plasenta selepas kelahiran?

Selepas anda melahirkan,
rahim
 anda akan mula mengecut ke saiz asalnya. Ini bermakna plasenta akan keluar bersama dengan si kecil anda.

Jika anda tidak mengeluarkan plasenta dalam masa 1 jam, doktor anda akan mula campur tangan.

Plasenta yang tersimpan boleh
menyebabkan pendarahan
 dan jangkitan teruk, jadi penting untuk memastikan keseluruhan plasenta telah dikeluarkan.

Pada masa kini, terdapat beberapa kaedah yang boleh membantu si ibu menyimpan sel stem daripada plasenta dan
tali pusat
 untuk masa yang lama.

Ini boleh digunakan  dalam merawat beberapa penyakit untuk bayi pada masa akan datang. Anda boleh bertanya pada doktor  untuk maklumat lanjut mengenai apa itu plasenta.


Elak Bau Busuk Dalam Rumah Dengan Letak Gel Silika? Ini 5 Fungsinya, Jangan Buang!

Selalu ada di dalam kotak kasut atau beg tangan yang baru sahaja
 dibeli daripada pasar raya
, silika gel sangat popular meski ramai yang kurang pasti apa perlu dibuat dengan benda ini. Jadi, apa fungsi gel silika yang sebenar sesuai dengan kehidupan kita semua?

Untuk mendapatkan lebih banyak informasi tentang Kesihatan, anda juga boleh klik
di sini
.

Apa fungsi utama silika gel?

Untuk pengetahuan anda semua,
silica gel
 atau
desiccants
adalah bebola kecil yang dipaketkan di dalam bungkusan kecil dan biasa ditemukan di dalam kotak atau plastik barangan jualan.

Fungsi utama gel ini adalah menjadi agen untuk menyerap lembapan agar produk yang tersimpan
di dalam kotak atau plastik
 itu tidak mudah rosak lalu mampu untuk bertahan lebih lama.

Untuk lebih tepat lagi, gel ini boleh mengurangkan risiko produk berkulat, berkarat atau teroksida akibat udara yang terkedap serta terperangkap
di dalam ruang simpanan
 produk tersebut.

Dalam pada itu, ia turut mampu
meneutralkan bau pada produk
 agar ia tidak pula busuk terutama pakaian yang sudah tentu telah dicuba atau dipakai individu lain sebelum dibeli oleh anda.

Namun, mungkin masih ramai belum tahu jika ia akan membawa banyak lagi fungsi yang lain pada kehidupan!

Apa fungsi bahan ini?

Kebiasaannya, kita semua cenderung untuk
 membuang sahaja objek atau perkara
 yang tidak diketahui apa kegunaannya pada kehidupan. Ya, silika gel ini juga tidak terkecuali daripada kategori itu.

Selain fungsi utama seperti di atas tadi, kita semua boleh menggunakannya bagi manfaat berikut:

#1. Silika gel boleh mengelakkan ruang rumah berbau

Pertama, bebola kecil ini turut boleh diletakkan di celah rumah terutama yang tersembunyi seperti di sebalik perabot atau di dalam tandas dalam usaha
mengelakkan bau kurang menyenangkan
.

Ini kerana ia mampu sedikit sebanyak menyerap bau busuk sekali gus membuat rumah lebih segar.

#2. Mengelakkan barang berkarat dan berkulat

Ada banyak barang yang mudah berkarat dan berkulat di dalam rumah anda termasuk pisau cukur, pisau dapur, ketip kuku, gunting serta banyak lagi objek terutama kalau ia daripada bahan besi.

Bagi memastikan barang-barang di atas tidak mudah berkarat atau berkulat gara-gara persekitaran yang lembap dan basah,
sila simpan objek peribadi
 di dalam bekas kedap udara bersama gel ini.

#3. Mengeringkan alat elektronik yang basah

Alat elektronik
 terutama peranti gajet
 seperti telefon dan komputer mudah terdedah dengan air di sekitar anda lantas membuat ia basah. Kesannya, alat-alat ini ada risiko untuk ia menjadi rosak.

Selain merendamkan alat elektronik itu ke dalam bekas berisi beras, bebola kecil ini mungkin biasa dijadikan alternatif untuk mengeringkan alat yang basah meskipun tidak ada jaminan berkesan.

#4. Mengelakkan foto atau dokumen rosak

Meskipun kita semua hidup pada zaman digital yang mementingkan
soft copy
, namun masih ada beberapa perkara atau benda yang memerlukan
hard copy
contohnya foto atau dokumen penting individu.

Foto kenangan serta dokumen
 seperti surat beranak, sijil, geran, lesen atau sebagainya mempunyai risiko untuk rosak. Dengan gel ini, ia boleh tahan lebih lama sebagai simpanan jangka masa panjang.

Fungsi gel silika #5. Kilauan barang kemas

Barang kemas seperti cincin, rantai dan gelang wajar diletakkan di dalam bekas yang disertakan gel ini agar ia tidak cepat pudar dan sentiasa bersinar lagi berkilau seumpama baru sahaja dibeli.

Kesemua manfaat di atas tadi adalah disebabkan oleh sifat atau fungsi bebola kecil ini yang mampu menyerap lembapan di dalam apa sahaja bungkusan yang berisi
barangan peribadi kita semua
.

Awas, silika gel boleh bawa kesan bahaya!

Umumnya, silika gel mungkin tidak beracun namun masih berpotensi untuk menyebabkan salur penghadaman atau pencernaan tersumbat apabila individu tertelan dalam jumlah yang terlalu banyak
 terutama bagi kanak-kanak
.

Ia sama sekali tidak akan mendatangkan kesan mudarat apabila
 anda terhidu atau tersentuh
 pada kulit. Maka, sebarang kontak yang sedikit tidak membawa komplikasi atau implikasi negatif!

Konklusinya, benda kecil ini ada banyak kegunaan dan
 bukan hanya perlu disimpan
 dalam plastik atau kotak barangan jualan sahaja. Jadi, jangan takut untuk cuba petua kami hari ini juga ya?


Panik Anak 'Buat Hal' Di Tempat Awam? Relaks, Bapa Tunggal Ini Kongsi 5 Tip Atasi Tantrum

“
Stressnya
anak tantrum teruk! Susah betul nak dengar cakap ibu, ayah!”

Setiap ibu bapa pasti pernah mengalami situasi seperti ini, kan? Percayalah anda tidak keseorangan.

Lazimnya, anak usia prasekolah
sering mengalami tantrum
, baik di rumah mahupun di luar rumah.

Perbuatan menangis berguling-guling, berteriak, mogok dan berkata kasar oleh kanak-kanak yang mengalami tantrum ini boleh memancing kemarahan ibu bapa.

Jadi, bagaimana cara atasi anak tantrum di rumah dan tempat awam? Ayuh ikuti pengalaman seorang bapa tunggal berkongsi tip mudah kawal anak daripada tantrum teruk.

Untuk mendapatkan lebih banyak info tentang Keibubapaan, sila dapatkannya
di sini
.

Ismail Mokhtar, 51 tahun, bersama anak tunggalnya, Muhammad Aleef, 7 tahun.

5 cara atasi anak tantrum teruk

Sebagai bapa tunggal, pasti lebih sukar untuk Encik Ismail Mokhtar, 51, mendidik dan menguruskan anak lelakinya, Muhammad Aleef, 7, seorang diri. Tambah pula, apabila tiba anak mengamuk dan menangis berguling-guling tanpa mengira tempat.

Menurut Ismail, memang agak susah pada awalnya untuk dia mengenal pasti cara yang sesuai mengawal tantrum anak tunggalnya itu. Dia juga tidak menafikan, proses memahami tingkah laku anak memang memakan masa.

Akan tetapi, bapa ini mempunyai cara
berkesan untuk meredakan anak ketika tantrum
. Antaranya ialah:

1. Kaedah
t
ime-out

Time-out
 dapat menjadi alternatif terapi
 buat anak yang berperilaku negatif seperti berteriak-teriak, mengganggu, melawan dan tidak mematuhi perintah.

Teknik ini perlu dilakukan dengan konsisten dan bersesuaian mengikut usia anak. Untuk anak berusia 1 tahun,
time-out
 disarankan adalah 1 minit. Manakala 2 tahun ialah 2 minit. Hukuman maksimum adalah 7 minit mengikut usia anak.

Sama seperti yang dipelajari dan dibaca melalui buku dan carian google di laman keibubapaan, Ismail turut mengamalkan
time-out
 pada anak lelakinya, Muhammad Aleef.

Pun begitu, bapa ini mengakui sedikit terlambat untuk memperkenalkan
time-out
 pada anaknya itu.

Mempraktikkan langkah ini ketika usia Muhammad Aleef sudah mencecah 4 tahun, Ismail menggunakan cara seperti di bawah:

Tetapkan
target
 tingkah laku anak yang ingin diubah misalnya berteriak, menyerang, melawan dan berkata kasar

Memberikan penjelasan pada anak tentang kaedah dan tujuan melakukan hukuman

Melaksanakan segera
time-out
 setelah anak melakukan tindakan negatif

Menghindari daripada berbincang dan berkomunikasi dengan anak selama proses hukuman berlangsung

Melakukan
time-out
secara konsisten, mengikut umur dan tahap kesalahan anak

“Saya selalu menggunakan teknik ini apabila anak tantrum teruk. Saya akan menyuruh Aleef berdiri di penjuru dinding atau duduk diam sampai
dia dapat mengendalikan kemarahannya
. Selepas itu, saya akan duduk bersama dia dan menerangkan kesalahan yang menyebabkan dia menerima
time-out.”

Tujuan melakukan
time-out
 adalah untuk melatih anak tantrum teruk agar berdisiplin dan menghilangkan tingkah laku negatif mereka menjadi positif.

Secara tidak langsung, tantrum akan berkurangan dan dapat membantu anak mengawal emosi diri.

Ismail mengakui terdapat perubahan positif pada anaknya setelah dia mula memperkenalkan
time-out
pada Muhammad Aleef.

2. Tidak mempedulikan anak tantrum teruk

“Kadang-kadang, kalau Aleef tidak memberi perhatian kepada saya apabila bercakap, saya juga tidak akan mengendahkan dia.

Saya dapati Aleef  secara beransur-ansur berhenti menunjukkan tingkah laku negatif kerana tidak mendapat
rewards
daripada saya,” katanya lagi.

Menurut Ismail, semasa menjalankan hukuman pada anak, ibu bapa masih perlu memerhatikan mereka dari jauh.

Teknik ini cukup efektif untuk mengatasi tingkah laku
anak yang gemar mencari perhatian
kerana dapat menghilangkan atau
mengurangkan kemarahan
 si kecil sepanjang hukuman berlangsung.

3.
Consequences/a
kibat

Bila anak terus-menerus berbuat demikian, Ismail menekankan kepentingan untuk memberitahu anak akibat jika mereka
berterusan mengamuk
.

Sebagai contoh, terangkan pada anak bahawa jika tidak berhenti, dia tidak boleh bermain
ipad
hari ini!

Tambah bapa ini lagi, dia memilih
ipad
kerana itu ialah kegemaran Muhammad Aleef. Jadi, Ismail menyarankan supaya ibu bapa boleh menggunakan barang kesukaan anak sebagai hukuman.

4. Memeluk anak tantrum teruk

Memeluk boleh membantu
dalam
mengatasi anak tantrum
teruk. Apabila
anak anda menangis tanpa henti
, masa inilah waktu terbaik untuk memeluk anak.

Secara psikologi, anak anda akan berasa aman dan selamat. Memeluk juga boleh
meningkatkan kualiti
bonding
 serta belajar menghargai sejak kecil.

“Saya selalu memeluk Aleef apabila saya tidak tahu apa lagi nak buat untuk mengawalnya. Semua teknik tak berhasil dan saya dapati tangisan Aleef berkurangan dengan perlahan selepas dipeluk,” ujar bapa ini.

5. Terapi permainan
puzzle

Bermain adalah rutin normal setiap kanak-kanak untuk mengembangkan kemahiran bahasa, komunikasi dan sosial, skil membuat keputusan serta
perkembangan emosi dan kognitif
 kanak-kanak.

Dengan
terapi permainan
 ini, kanak-kanak akan berasa selesa dan gembira sehingga tidak menyedari bahawa mereka sedang diberikan terapi.

Sedar akan kepentingan bermain dalam kanak-kanak, Ismail mencadangkan agar ibu bapa memberikan
puzzle
 untuk anak bermain kerana banyak manfaatnya untuk si kecil.

Mengakhiri perbualan, Ismail mencadangkan supaya ibu bapa mencuba pelbagai teknik
trial & error,
dalam memahami anak dan menentukan apa yang sesuai.

Ini kerana, mungkin tip yang dikongsikan di atas tidak sesuai untuk setiap kanak-kanak, terutamanya jika mereka masih muda.

Anda ada tip lain yang boleh dikongsikan bersama ibu bapa di luar sana? Ayuh kongsi cerita anda bersama kami di sini!


Jika Hormon Ini Kurang, Kaum Adam Bakal Dapat 5 Masalah, Termasuk Tumbuh Payudara!

Hormon testosteron penting buat kaum Adam dan jangan terkejut jika masalah hormon lelaki adalah isu yang sering dialami kebanyakan individu.

Bukannya perempuan tiada hormon ini tetapi ia tidak mempengaruhi
fungsi signifikan organ seksual seperti yang berlaku pada kaum Adam.

Jika seseorang lelaki itu mengalami kesan penurunan pada hormon tersebut, mereka akan menunjukkan
simptom yang boleh mempengaruhi kualiti hidup secara menyeluruh.

Perkara ini boleh dilihat pada individu yang mengalami proses penuaan.

Terdapat beberapa gejala yang boleh timbul sekiranya paras hormon testosteron berada pada tahap yang rendah.

Artikel ini akan menghuraikan 5 simptom bagi mereka yang mengalaminya.

Untuk mendapatkan lebih banyak info tentang Kesihatan Lelaki, sila dapatkannya
di sini.

#1 Masalah hormon lelaki boleh menyebabkan “jatuhnya” rambut

Masalah keguguran rambut boleh disebabkan oleh banyak faktor.
 Antaranya adalah penurunan pada paras hormon testosteron.

Oleh sebab itulah jika anda sedar,
semakin tua seseorang itu, semakin “jaranglah” rambut mereka.

Ada yang semakin botak pun!

Kajian pada tahun 2012 berkenaan dengan dua pemalar ini menunjukkan bukti yang agak kukuh.

Subjek wanita telah digunakan (bukan lelaki) dan mereka mempunyai simptom keguguran rambut.

Baca juga:

Rawatan testosteron yang diberikan kepada mereka bukan sahaja menghentikan masalah keguguran rambut tidak normal.

Malahan, mereka juga mengalami
peningkatan pada kadar pertumbuhan rambut baharu!

Namun, apa yang anda perlu tahu adalah majoriti (92% daripada 285 subjek) mengalami pertumbuhan misai, janggut dan sebagainya.

Kajian ini memberikan 2 implikasi:

Testosteron tidak menyebabkan masalah keguguran rambut tidak normal, ia merupakan hormon penting untuk
mengawal atur keseimbangan proses tumbuh/gugur rambut.
 Pengecualian diberikan kepada lelaki yang mengalami masalah kebotakan genetik akibat sisa hormon testosteron.

Rawatan hormon testosteron untuk galakkan pertumbuhan rambut tidak sesuai digunakan terhadap wanita.

#2 Masalah ereksi, apabila adik kecil sukar untuk bangun tidur

Testosteron merupakan hormon penting yang boleh
merangsang kaum Adam untuk mengalami ereksi.

Ia berupaya untuk menggalakkan tisu penis menghasilkan bahan kimia nitrik oksida bagi memulakan proses berantai yang menyebabkan zakar bangkit aktif bersedia untuk berkhidmat.

Perkara ini disokong oleh analisis kajian terdahulu yang dibuat oleh Jabatan Endokrinologi Pusat Perubatan UCLA.

Jika wujud masalah hormon lelaki testosteron rendah, maka
bahan kimia penting yang diperlukan untuk ereksi turut rendah.

Namun, anda perlu ingat bahawa masalah ereksi tidak semestinya berpunca daripada masalah testosteron.

Ia juga boleh disebabkan oleh stres, tabiat merokok, masalah kesihatan (seperti masalah tiroid), penyakit kronik dan sebagainya.

Oleh sebab itu, jangan diagnosis diri anda sendiri, sebaliknya jumpa doktor.

Masalah hormon lelaki #3 Apabila testosteron merundum, mata terkebil-kebil sukar tidur malam

Jika anda
sulit melelapkan mata waktu malam
, ia boleh disebabkan oleh masalah
kurang hormon testosteron.

Apabila berbicara mengenai kesukaran untuk tidur, ia boleh berkait dengan
masalah susah untuk terlelap atau untuk kekal tidur.

Ada individu yang kerap terbangun selepas tidur pada setiap 1-2 jam kerana mengalami masalah tertentu.

Kajian menunjukkan mereka yang mempunyai paras testosteron rendah mudah mendapat
penyakit apnea tidur.

Ia merupakan satu keadaan kesihatan yang menyebabkan seseorang itu berhenti bernafas ketika tidur mengakibatkan individu tersebut terbangun.

Apabila kualiti tidur terjejas, kualiti kesihatan turut sama menurun.

#4 Simptom menopaus tidak eksklusif pada wanita sahaja

Walaupun perkataan
menopaus hanya digunakan pada wanita yang sudah tamat tempoh masa untuk hamil
 (telur sudah habis), lelaki boleh alami simptom yang seakan-akan sama.

Perpeluhan dan rasa panas pada waktu malam adalah 2 simptom yang sering menjadi topik perbincangan di antara doktor dan pesakit yang mengalami masalah hormon lelaki testosteron rendah.

Jika hormon tersebut memang puncanya, doktor mungkin akan mempreskripsikan terapi gantian hormon.

Namun, sama seperti simptom lain, pelbagai jenis masalah kesihatan boleh dikaitkan dengan
perpeluhan pada waktu malam.

Malah ada yang lebih serius seperti sakit jantung!

Jadi, siasatan ujian makmal akan dijalankan bagi membolehkan doktor mengesan punca sebenar berlakunya simptom tersebut.

#5 Berpayudara, masalah hormon lelaki kurang?

Peningkatan pada
 jumlah lemak badan mempunyai kaitan yang kuat dengan kadar penurunan testosteron dalam badan.

Kajian oleh Jabatan Biokimia di University Boston menunjukkan lelaki yang sedang dirawat dengan terapi testosteron jangka masa panjang mengalami
kadar penurunan berat badan yang konsisten.

Ini berikutan hormon tersebut penting bagi memperelok komposisi badan lelaki dengan penambahan sel otot.

Tanpanya,
lemak badan akan meningkat, malahan ada yang mengalami simptom ginekomastia
, atau pembentukan payudara pada lelaki.

Implikasi penurunan hormon testosteron sememangnya tidak boleh dipandang ringan memandangkan simptom ini boleh mempengaruhi tahap keyakinan diri individu.

Konklusi

Hormon testosteron penting bagi lelaki berikutan ia boleh mempengaruhi kualiti hidup mereka secara menyeluruh.

Tanpanya,
bukan sahaja kaum Adam akan mengalami kesukaran untuk bersenggama
, malah ketidakseimbangan proses fisiologi badan dimanifestasikan melalui simptom.

Jika anda mengalami masalah hormon lelaki atau sebarang simptom yang disebutkan di atas, pergi ke pusat kesihatan untuk khidmat nasihat perubatan daripada doktor bertauliah.


Selain Saiz Kecil, Ini 5 Perbezaan Fizikal Bayi Pramatang Perlu Difahami

Bayi pramatang secara amnya akan kelihatan berbeza berbanding
bayi cukup bulan
, dalam pelbagai aspek. Selain saiz bayi kecil, ada beberapa perbezaan utama perlu kalian ketahui.

Paling utama, setiap keadaan yang dialami terjadi kerana bayi tidak sempat melalui
proses perkembangan
 seperti sepatutnya kerana lahir lebih awal.

Untuk mendapatkan lebih banyak info tentang Keibubapaan, sila dapatkannya
di sini.

Keadaan bayi kecil anda

Bayi pramatang kecil berbanding
bayi yang dilahirkan
 cukup bulan.

Bukan setakat itu sahaja, jika dibuat perbandingan antara
anak yang tidak cukup bulan lain
, mereka turut akan tampak berbeza.

Keadaan ini umumnya banyak bergantung kepada seberapa awal
si manja dilahirkan.

Bagi anak yang dilahirkan pada
usia kehamilan 36 hingga 37 minggu
, mereka mungkin akan kelihatan seperti bayi cukup bulan bersaiz kecil.

Namun bagi si manja sangat pramatang, misalannya dilahirkan pada minggu ke-24 kehamilan, saiz mereka mungkin hanyalah sebesar 2 tapak tangan individu dewasa yang dirapatkan.

Jadi apakah keadaan lain bayi kecil yang perlu ibu ayah ketahui sebagai persediaan?

5 keadaan bayi pramatang kecil

Sememangnya setiap
bayi yang dilahirkan
 akan berbeza, malah daripada aspek tingkah laku dan perkembangan juga akan terdapat kelainan.

Pun begitu, keadaan bayi pramatang akan jelas kelihatan perbezaannya saat mereka dilahirkan.

Berikut antara perubahan pada bayi kecil yang boleh anda jangkakan berbanding anak yang dilahirkan cukup bulan:

Keadaan kulit

Adakalanya, kulit bayi pramatang kecil – biasanya bagi bayi yang dilahirkan sekitar 26 minggu – belum berkembang sepenuhnya.

Keadaan kulit si manja
 mungkin akan tampak licin dan berkilat atau lut sinar dan sangat sensitif. Malahan ia masih tidak dapat berfungsi sebagai penghalang yang cekap.

Ini bermakna, sekiranya terdapat sebarang benda pada kulit bayi – seperti
losyen atau krim
 – folikel rambut dan kelenjar mungkin membiarkannya untuk meresap masuk ke dalam kulit.

Pada usia antara 30 hingga 32 minggu, kulit bayi kecil ini akan kelihatan berkedut dan mengelebeh.

Ia disebabkan kerana permukaan kulit semakin berkembang, namun si manja tidak mempunyai lemak yang mencukupi di bawah kulit.

Oleh kerana bayi pramatang hanya mempunyai lemak badan yang sedikit, selalunya mereka sukar untuk mengekalkan kestabilan suhu tubuh.

Maka di situ inkubator bayi akan memainkan peranan memberikan kehangatan dan mungkin kelembapan sehingga kulit mereka semakin kuat, biasanya antara tempoh 2-3 minggu selepas dilahirkan.

Keadaan normal lain
bagi kulit bayi
 pramatang adalah ia juga akan cenderung berdepan masalah kekeringan dan mengelupas.

Baca juga:

Mata bayi kecil

Sekiranya bayi anda dilahirkan sangat awal pada usia kehamilan 24 minggu, kelopak mata mereka mungkin nipis dan bercantum.

Pada minggu ke 26, si kecil kadang-kala boleh membuka mata, namun mereka tidak dapat fokus.

Sebarang rangsangan visual atau cahaya mungkin boleh memberikan tekanan pada sistem tubuhnya.

Sekitar 28 minggu, bayi akan mula berkedip. Keadaan mata bayi pramatang kecil ini akan mula tumbuh bulu mata dan kening.

Menjelang minggu ke 30, bayi akan menutup kelopak matanya dengan rapat jika berdepan pencahayaan yang cerah tetapi masih tidak dapat melakukan banyak pergerakan mata.

Perkembangan tidak matang

Berbeza dengan si manja cukup bulan, sistem saraf (otak) anak tidak cukup bulan ini tidak begitu matang.

Keadaan itu sekali gus mempengaruhi
perkembangan si kecil
 dalam beberapa aspek.

Si manja mungkin tidak dapat mengawal suhu badan, pernafasan atau degupan jantungnya, mereka mungkin mudah tersentak (
twitch
), kaku atau sukar untuk kekal berjaga.

Rambut bayi kecil

Bagaimana pula dengan rambut mereka adakah selebat bayi cukup bulan?

Bayi pramatang biasanya mungkin mempunyai sedikit rambut pada bahagian kepalanya dan mengalami
pertumbuhan rambut halus pada tubuh
 yang dikenali sebagai lanugo.

Kebanyakan fetus akan mengembangkan lanugo pada bulan ke-4 atau 5 kehamilan.

Biasanya rambut halus ini tidak akan kelihatan pada saat bayi dilahirkan kerana ia akan gugur sekitar bulan ketujuh atau kelapan kehamilan.

Tetapi ada juga bayi yang akan lahir dengan lanugo pada tubuh mereka dan gugur setelah beberapa minggu kelahiran.

Pun begitu, lanugo yang muncul bersama semasa dilahirkan lebih kerap terjadi pada bayi tidak cukup bulan.

Tetapi lanugo ini mempunyai fungsi tertentu atau ia satu keadaan yang berbahaya?

Umumnya, ia tidak berbahaya dan berperanan seperti:

Pelindung kulit – Bertindak sebagai ‘bahan pelekat’ bagi cecair vernix caseosa – cecair putih pekat – yang berfungsi untuk melindungi kulit bayi daripada cecair ketuban

Mengawal suhu badan bayi – Berfungsi sebagai pengawal suhu sebelum lapisan lemak terbentuk

Bahagian kemaluan

Kedua-dua bayi kecil lahir tidak cukup bulan sama ada lelaki atau perempuan akan mempunyai
alat kelamin
 yang belum matang dan berbeza dengan bayi cukup bulan.

Bagi bayi perempuan
 pramatang, mereka mungkin mempunyai bahagian klitoris yang lebih menonjol pada usia kehamilan 24 minggu.

Keadaan ini akan berterusan sehingga labia berkembang pada minggu ke 34.

Manakala
untuk bayi lelaki
 pramatang pula, testis akan muncul pada skrotum pada usia kehamilan 28 minggu.

Setiap
parents
 perlu memahami bahawa perkembangan setiap bayi adalah berbeza dan terdapat pelbagai tahap normaliti.

Elakkan daripada membandingkan si manja anda dengan
adik-beradiknya
 atau bayi pramatang lain.

Sekiranya terdapat sebarang keraguan atau kebimbangan, berbincanglah dengan doktor untuk lebih kepastian.


Topeng Muka N95 atau Surgical Mask - Mana Satu Boleh Lindungi Anda Dari Coronavirus?

Untuk mendapatkan lebih banyak info tentang coronavirus di Malaysia, sila dapatkannya di sini.

Pemakaian topeng antara cara mengurangkan risiko jangkitan COVID-19. Tetapi topeng muka 95 berkesan ke? Atau terdapat jenis
face mask
lain yang lebih baik?

Statistik COVID-19 di Malaysia seperti berikut:

[covid_19]

Jenis
face mask

Sejak
heboh berita tentang
novel coronavirus
 ini, ramai individu mula memikirkan langkah-langkah persediaan kesihatan yang perlu diambil.

Ada yang kerap menggunakan
hand sanitizer
, dan semakin ramai juga mula memakai topeng muka apabila berada di tempat awam.

Tapi persoalan mula timbul, adakah topeng muka biasa atau juga disebut
surgical mask
 berkesan dalam mengelakkan diri anda daripada dijangkiti virus?

Adakah terdapat jenis topeng muka yang lebih berkesan berbanding
surgical mask
 ini? Mari kami terangkan kepada anda melalui artikel di bawah ini.

https://www.facebook.com/1634329383494261/videos/2789383271108165/

Saiz coronavirus yang mungkin anda tidak tahu

Sekitar tahun 2002 dan 2003,
wabak SARS telah melanda dunia
, yang bermula di China. Wabak ini disebabkan oleh sejenis coronavirus, sama seperti novel coronavirus dari Wuhan.

Akan tetapi, saiz bagi SARS coronavirus ini hanyalah sebesar 100 nanometer.

Virus flu pula bersaiz antara 80 hingga 120 nanometer. Walaupun saiz novel coronavirus dari Wuhan ini tidak lagi diketahui, saiz coronavirus manusia biasanya adalah sebesar 125 nanometer.

Kesemua jenis virus ini adalah sangat kecil dan virus-virus ini sebenarnya boleh melepasi halangan seperti
surgical mask
 yang anda pakai.

Surgical mask
 atau topeng muka 95?

Surgical mask
 mungkin melindungi anda daripada titisan pernafasan yang besar seperti cecair akibat bersin atau kahak akibat batuk, namun ia sememangnya
tidak memberikan perlindungan terhadap titisan kecil dalam udara
.

Menurut Center for Disease Control and Prevention (CDC),
surgical mask
 tidak dianggap sebagai satu perlindungan terhadap pernafasan memandangkan ia tidak menapis partikel dalam udara yang lebih kecil.

Oleh itu, ia sememangnya tidak berkesan dalam mengelakkan jangkitan coronavirus. Ia hanya berfungsi untuk mengelakkan anda dari menyebarkan kuman kepada individu lain ketika anda sakit.

Artikel berkaitan
:

Tambahan lagi,
surgical mask
 hanya boleh dipakai sekali guna sahaja kerana ia tidak direka untuk penggunaan berulang kali.

Pemakaian topeng muka 95 pula bergantung jika anda adalah seorang ahli perubatan yang terlibat dengan tugas mengendalikan pesakit yang dijangkiti.

CDC menggalakkan pekerja kesihatan seperti doktor memakai topeng muka jenis ini sekiranya mereka terlibat dengan pesakit yang dijangkiti novel coronavirus.

Walau bagaimanapun, topeng muka ini bukanlah sejenis alat yang benar-benar kebal daripada serangan coronavirus.

Mengapa topeng muka 95?

Anda tahu mengapa nama yang diberikan kepada topeng ini ialah N95?

Ini kerana sekiranya pemakai memakai topeng muka ini dengan betul, ia memberikan perlindungan sebanyak 95% kepada si pemakai. Ia boleh menapis partikel halus sehingga saiz 0.3 mikron.

Selain itu, ia tidak sesuai untuk digunakan oleh kanak-kanak dan juga individu yang memiliki bulu pada wajah.

Untuk lebih jelas, lihat perbezaan antara kedua-dua jenis topeng muka melalui jadual di bawah ini:

Surgical Mask

Topeng muka 95

Ujian dan kelulusan

Disahkan oleh U.S. Food and Drug Administration (FDA)

Dinilai, diuji dan diluluskan oleh NIOSH U.S

Kegunaan

Lindungi tubuh daripada dimasuki titisan besar atau cecair berbahaya. Elak penyebaran kuman kepada individu lain

Kurangkan pendedahan kepada partikel halus yang berada dalam udara

Fitting

Longgar

Ketat

Penapisan

Kurang perlindungan terhadap partikel udara yang lebih kecil

Menapis sekurang-kurangnya 95% partikel udara termasuklah partikel yang kecil dan besar

Kebocoran

Kebocoran akan berlaku di sekitar hujung topeng apabila pemakainya menghirup udara

Jika dipakai dengan
fitting
 yang betul, hanya berlaku kebocoran yang kecil di sekitar hujung topeng

Had penggunaan

Pakai buang

Paling ideal digunakan hanya sekali bagi setiap kali penggunaan. Ia juga patut dibuang apabila ia telah rosak, tidak berfungsi dengan berkesan, kotor, basah, sukar bernafas apabila menggunakannya, dicemari dengan darah atau cecair pernafasan

Cara memakai topeng muka yang betul

Sebaiknya,
cuci tangan anda terlebih dulu dengan air dan sabun
 atau
hand sanitizer
.

Pastikan topeng muka yang ingin dipakai dalam keadaan baik dan tidak terdapat sebarang koyakan atau kebocoran.

Pastikan kedudukan topeng dalam keadaan betul. Sisi yang mengandungi jalur besi halus perlu berada di bahagian atas bagi menutup atas hidung dengan kemas apabila dibengkokkan.

Sisi yang berwarna perlu berada di bahagian luar, manakala sisi yang berwarna putih pula di bahagian dalam.

Sangkutkan pada telinga anda jika ia adalah topeng jenis sangkutan pada telinga. Ikat pada belakang kepala anda jika ia adalah topeng jenis ikatan.

Bentukkan jalur besi topeng yang berada pada bahagian atas hidung mengikut bentuk hidung anda.

Tarik bahagian bawah topeng muka ke bawah bagi menutupi mulut dan dagu anda.

Gunakan topeng muka hanya untuk sekali penggunaan sahaja. Buang setelah digunakan.

[mc4wp_form id=’115319″]

Inti pati yang boleh anda ambil

Jika anda berjalan-jalan di luar rumah dengan menggunakan
surgical mask
, ia tidaklah benar-benar memberikan perlindungan kepada anda.

Walau bagaimanapun, dalam situasi di mana anda terdedah dengan risiko jangkitan yang tinggi, jenis
face mask
 ini boleh membantu anda mengurangkan risiko.

Kami tidak mengatakan bahawa pemakaian topeng muka 95 tidak akan memberikan sebarang manfaat perlindungan, tetapi anda perlu tahu ia tidak akan memberikan jaminan 100% perlindungan kepada anda terhadap sebarang jangkitan virus.

#HelloHealthGroup, #hellodoktor, #HelloHealthCoronavirus

Anda mungkin berminat untuk baca artikel ini:

Perintah Kawalan Pergerakan, Langkah Efektif Bendung Korona Virus Di Malaysia

KKM Isytihar Khidmat Pemeriksaan Virus Corona Di Rumah

Tular Kes Coronavirus Di KL, JANGAN Pentingkan Diri! Kuarantin Langkah Utama

Perintah Kawalan Pergerakan, Langkah Efektif Bendung Korona Virus Di Malaysia

Berkesankah Alat Pembersih Udara (Air Purifier) Dalam Mencegah Coronavirus?

Sistem Saringan Coronavirus Ditipu Wanita Dari China!


Terkencing Malam dalam Kalangan Orang Tua

Apakah itu masalah terkencing malam dalam kalangan orang tua?

Terkencing malam (atau inkotinens urinari) adalah masalah biasa dalam kalangan orang tua. Keadaan ini digambarkan dengan kencing secara tidak sengaja semasa tidur.

Apakah puncanya?

Terkencing malam dalam kalangan orang tua mungkin disebabkan oleh pelbagai masalah kesihatan, termasuklah:

Diabetes

Ja
ngkitan saluran kencing

Batu karang dalam saluran kencing

Masalah saraf

Keabnormalan anatomi

Kanser prostat

P
rostat membesar

Kanser pundi kencing

Apnea tidur obstruktif

Kebimbangan dan masalah psikologi lain

Bagaimana untuk mendiagnosis masalah ini dalam kalangan orang tua?

Adalah penting bahawa doktor anda mempunyai semua maklumat yang diperlukan untuk diagnosis yang tepat. Jadi, jika ibu bapa anda didapati terkencing malam, anda perlu catatkan simptom mereka dan bawa kepada perhatian doktor. Berikut adalah perkara yang perlu anda maklumkan:

Bilakah kencing malam sering berlaku?

Berapa kali ibu bapa anda membuang air kecil semasa siang hari dan bila?

Berapa banyak air kencing yang bocor?

Berapa kerap ibu bapa anda minum air? Adakah mereka minum banyak sebelum tidur?

Apakah jenis cecair yang mereka minum? Manis, alkohol, atau berkafein?

Apakah pola kencing? Adakah aliran kuat dan terdapat sebarang masalah?

Adakah ibu bapa anda mempunyai sebarang jangkitan saluran kencing?

Berapa kerap ibu bapa anda terkencing?

Adakah mereka mempunyai sebarang simptom-simptom lain, seperti berpeluh?

Apa yang patut anda jangkakan pada temu janji dengan doktor?

Bawa nota anda apabila anda membawa ibu bapa anda berjumpa doktor. Selain itu, jangan lupa menyebutkan sejarah keluarga jika ada, rekod perubatan ibu bapa anda, dan ubat-ubatan mereka (jika ada). Ini boleh membantu doktor mengambil kira kemungkinan keadaan perubatan yang boleh menyebabkan kencing malam. Semasa temu janji, doktor akan melakukan pemeriksaan fizikal, penilaian neurologi, dan mengambil sampel air kencing untuk menganalisis kandungan. Ujian lanjut mungkin diperlukan jika sebarang masalah timbul.

Bagaimana untuk merawat terkencing malam dalam kalangan orang tua?

Ibu bapa anda akan memerlukan pakar urologi atau pakar gangguan tidur untuk mendapatkan rawatan yang sewajarnya. Kebiasaanya ubat sudah cukup berkesan dalam rawatan pesakit. Jika ibu bapa anda didiagnosis dengan masalah lemah kawalan kencing, mereka boleh mendapat manfaat daripada senaman otot lantai pelvik. Jika masalah kencing malam mereka disebabkan inkontinen, doktor mungkin akan mengesyorkan latihan semula pundi kencing dan ubat-ubatan antimuskarinik. Jika tiada rawatan konvensional berfungsi dan kebocoran menjejaskan kesejahteraan ibu bapa anda, pembedahan mungkin diperlukan untuk menangani masalah tersebut. Selain itu, ada boleh memantau pengambilan cecair mereka. Elakkan minum air yang banyak sebelum tidur untuk mengurangkan pengeluaran air kencing pada waktu malam. Di samping itu, hadkan pengambilan minuman berkafein. Walau bagaimanapun, ibu bapa anda masih memerlukan pengambilan cecair yang mencukupi. Anda hanya perlu berwaspada terhadap masa dan jenis cecair yang diambil.


Risau Tengok Anak Kumpul Poster & Gambar Selebriti Kegemaran? Ini Apa Yang Anda Boleh Buat!

Rasa risau apabila anak terlalu obses dengan selebriti? Malah ada yang sanggup menampal poster artis berkenaan di dinding bilik tidur atau menghabiskan wang ke setiap konsert yang dianjurkan oleh idola mereka itu.

Ini adalah sebahagian daripada pertumbuhan normal mereka. Walau bagaimanapun, dalam sesetengah kes, kegilaan ini boleh melepasi tingkah laku standard remaja, malah boleh menghampiri kepada bahaya kerana obsesi itu.

Dalam artikel ini, kami sediakan beberapa tip yang boleh membantu anak remaja anda menangani obses dengan selebriti.

Untuk mendapatkan lebih banyak info tentang Keibubapaan, sila dapatkannya
di sini.

Sindrom obses dengan selebriti

Menurut ahli psikologi, James Houran di Southern Illinois University School of Medicine, sindrom selebriti adalah keadaan psikiatrik, yang dilihat sebagai minat yang tidak sihat pada selebriti.

Keadaan ini menjejaskan bukan sahaja kepada remaja, tetapi juga pelbagai usia yang lain.

Mengagungkan selebriti dilihat sebagai
keghairahan peribadi
 dan patologikal garis sempadan, kerana ia termasuk simptom seperti mempercayai secara tidak rasional kehidupan selebriti, diikuti dengan
kemurungan
,
kegelisahan
, stres dan mempunyai hubungan tegang dengan ibu bapa sendiri.

Golongan remaja ini juga sukar untuk didekati dan kelihatan mengasingkan diri.

Bila ibu bapa perlu bertindak?

Semasa perkembangan kanak-kanak, adalah normal untuk mereka mempunyai minat terhadap sesuatu atau terpesona dengan selebriti.

Apabila kanak-kanak percaya yang selebriti itu sedar akan kewujudan mereka, anak-anak ini akan lebih menderita ‘patologikal garis sempadan’ iaitu tahap paling teruk dalam sindrom mengagungkan selebriti.

Jika anda lihat anak remaja anda mempunyai perasaan seperti mereka mempunyai hubungan peribadi dengan seseorang selebriti, atau menjauhkan diri dari keluarga, ini masa yang tepat untuk anda bertindak.

Baca juga:

Jangan Marah Anak. Ini 7 Cara Agar Anak Mendengar Kata

Suka Kongsi Gambar Anak Tantrum Di Media Sosial? Ini Sebab Anda Perlu BERHENTI Melakukannya

Bagaimana untuk membantu anak menangani obses dengan selebriti

Terdapat banyak cara untuk membantu anak bagi menangani obsesi mereka.

Seandainya anak anda tidak sampai tahap obses dengan selebriti, tetapi mereka menunjukkan beberapa tanda, maka anda boleh mengikuti langkah-langkah ini untuk elak menjadi lebih teruk.

Pastikan punca yang membuatkan mereka terpesona kepada selebriti bukan disebabkan kebosanan

Galakkan anak
mencuba aktiviti baru
 seperti bersenam, menyertai kelab di sekolah dan lain-lain

Galakkan anak mempunyai kerja sambilan

Bantu anak anda mengenal pasti kekuatan atau kegemaran mereka

Hadkan
masa online anak

Wujudkan aktiviti keluarga seperti membeli-belah bersama-sama atau berkelah pada hujung minggu.

Berikan anak anda lebih tanggungjawab di rumah untuk mengalih tumpuan mereka daripada kegilaan terhadap selebriti.

Perkara penting yang anda perlu lakukan adalah dengan meluangkan masa bercakap dengan anak.

Biarkan mereka faham bahawa minat kepada selebriti bukanlah perkara yang tidak baik, tetapi ada banyak lagi hal lain yang mereka boleh tumpukan dalam kehidupan ini.

Remaja tidak seharusnya meluangkan masa meminati seseorang dan seterusnya menjadi obses.

Cuba untuk menjadi ibu bapa yang terbuka dan jujur apabila menunjukkan kebimbangan terhadap anak remaja anda.
Berikan anak remaja anda galakan
 dan maklum balas positif untuk membantu membina keyakinan diri mereka.

Jika anak mendapat kemurungan atau kegelisahan, berjumpa dengan pakar bagi mendapatkan rawatan secepat mungkin.


Sembelit Akibat Pengambilan Suplemen Zat Besi? Ketahui Cara Tepat Untuk Atasi!

Kadangkala, pengambilan zat besi yang berlebihan
boleh menyebabkan masalah sembelit
. Jadi, bagaimana cara untuk mengelakkan atau melegakan isu ini? Jom baca artikel untuk tahu!

Untuk mendapatkan lebih banyak informasi tentang Sistem Penghadaman, anda boleh klik
di sini.

Minum air pada kadar mencukupi

Jika pengambilan zat besi sudah terlalu banyak, perbanyakkan minum air sepanjang hari.

Anda disarankan untuk minum sebanyak enam hingga lapan gelas sehari. Sebaiknya elakkan minuman yang mengandungi
kafein boleh menyebabkan dehidrasi
, yang boleh memburukkan sembelit anda.

Perbanyakkan lagi pengambilan serat

Amalkan diet yang seimbang termasuklah dengan elakkan
makanan tinggi zat besi
 dan banyakkan makanan tinggi serat.

Kanak-kanak, remaja dan orang dewasa harus mengambil 20 hingga 35 gram serat setiap hari.

Tingkatkan pengambilan serat anda secara beransur-ansur kerana memakan sejumlah besar serat sekaligus
boleh menyebabkan perut berangin
, kembung dan sakit perut kronik.

Makanan yang tinggi serat termasuklah buah-buahan, sayur-sayuran mentah, sayur-sayuran, bijirin penuh dan kekacang kering.

Sementara
makanan yang memperburukkan sembelit
 termasuklah ais krim, keju dan makanan yang diproses.

Bersenam selalu demi usus yang sihat

Senaman sekurang-kurangnya 30 minit pada kebanyakan hari dalam seminggu terutama jika pengambilan zat besi sudah berlebihan. Senaman yang kerap dapat
meningkatkan fungsi pencernaan anda
.

Jangan tahan pergerakan usus anda

Gunakan tandas sebaik sahaja anda merasakan dorongan untuk membuang air besar.

Jika anda
menahan diri daripada membuang air
 pada waktunya, tubuh anda dapat menyerap kandungan air dalam najis anda, menjadikan najis lebih keras.

Ambil suplemen serat jika sembelit

Jika
anda kurang mengambil serat dalam diet
, ambil suplemen serat setiap hari, yang boleh membuatkan najis anda lembut dan memudahkan proses membuang air besar.

Pun begitu, suplemen serat boleh memburukkan lagi sembelit jika anda tidak minum air yang mencukupi setiap hari.

Bincang dengan doktor anda sebelum mengambil suplemen serat jika anda mengalami masalah usus.

Suplemen ini boleh mengganggu penyerapan ubat-ubatan seperti aspirin, warfarin dan carbamazepine.

Sekiranya anda menghidap kencing manis,
semak paras gula dalam darah
 anda dengan teliti semasa mengambil suplemen serat kerana suplemen ini dapat menyebabkan paras gula dalam darah rendah.

Ambil ubat julap jika sembelit

Gunakan julap seperti susu magnesia
, untuk melegakan sembelit sekali-sekala.

Penggunaan jenis julap tertentu secara kerap boleh mengganggu fungsi normal usus dan menjadikan tubuh anda bergantung kepada julap untuk pergerakan usus.

Hubungi doktor anda jika anda mengalami sembelit selama lebih daripada tiga minggu, jika simptom anda teruk dan jika
anda hanya membuang air besar
 selepas tiga hari walaupun telah mengubah diet.

Maklumkan doktor anda juga jika anda mengalami sakit perut yang teruk, darah dalam najis anda, sembelit yang berselang-seli dengan cirit-birit, sakit pada lubang dubur, kehilangan berat badan yang tidak dapat dijelaskan atau jika najis anda tipis dan berbentuk seperti pensil.

Jadi, memang benar pengambilan zat besi yang berlebihan
boleh menyebabkan sembelit
. Maka, sila lebih berwaspada dan berbincang dengan doktor untuk tahu lebih lanjut!


Usus Sihat Datang Dari Pemakanan Yang Baik, Ini 8 Pilihan Makanan Terbaik!

Menariknya, makanan yang anda makan akan beri kesan kepada jenis
 bakteria baik dan jahat yang hidup
 di dalam usus anda. Berikut adalah 10 contoh pemakanan baik untuk usus anda!

Untuk mendapatkan lebih banyak informasi tentang Sistem Penghadaman, anda boleh klik
di sini
.

#1. Makan pelbagai jenis makanan

Terdapat
ratusan spesies bakteria di dalam usus
 anda. Setiap spesies memainkan peranan yang berbeza dalam kesihatan anda dan memerlukan nutrien yang berbeza untuk pertumbuhannya.

Secara umumnya, mikrobiota yang pelbagai dianggap sebagai mikrobiota yang sihat. Ini kerana lebih banyak spesies bakteria yang anda miliki, semakin banyak manfaat kesihatan yang dapat ia berikan kepada anda.

Pemakanan baik untuk usus perlu terdiri daripada jenis makanan yang berbeza boleh membawa kepada mikrobiota yang berbagai.

#2. Makan banyak sayur, buah dan kekacang

Ada banyak jenis kekang, sayur dan
buah yang baik untuk usus
. Ia tinggi dengan kandungan serat, yang tidak boleh dicerna oleh badan anda.

Walau bagaimanapun, serat boleh dicerna oleh bakteria tertentu dalam usus anda, yang merangsang pertumbuhan mereka. Kekacang juga
mengandungi sejumlah besar serat
.

Sesetengah makanan dengan kandungan serat yang tinggi termasuklah:

Raspberi

Artichoke

Kacang hijau

Brokoli

Kacang kuda

Kacang dhal

Kacang merah atau putih

Bijirin penuh

#3. Makan makanan yang ditapai

Makanan yang ditapai adalah
 makanan yang diubah oleh mikrob. Proses penapaian biasanya melibatkan bakteria atau yis yang mengubah gula dalam makanan kepada asid organik atau alkohol.

Contoh makanan yang ditapai termasuklah:

Yogurt

Kimchi

Sauerkraut

Kombucha

Tempe

Kebanyakan makanan ini kaya dengan
lactobacilli
, sejenis bakteria yang boleh memberi manfaat kepada kesihatan anda. Individu yang banyak memakan yogurt mempunyai lebih banyak
lactobacilli
 dalam usus mereka.

Individu ini juga mempunyai
Enterobacteriaceae
yang lebih sedikit, iaitu
bakteria yang dikaitkan dengan keradangan
 dan beberapa penyakit kronik.

#4. Jangan mengambil terlalu banyak pemanis tiruan

Pemanis tiruan digunakan
 secara meluas sebagai pengganti gula. Walau bagaimanapun, beberapa kajian menunjukkan bahawa ianya boleh menjejaskan mikrobiota usus.

Satu kajian yang dijalankan pada tikus menunjukkan bahawa
aspartame
, sejenis pemanis tiruan, boleh mengurangkan berat badan, tetapi juga meningkatkan gula darah dan menyebabkan kemerosotan tindak balas insulin.

Pemakanan baik untuk usus #5. Prebiotik

Prebiotik adalah makanan yang mempromosikan pertumbuhan mikroba yang bermanfaat dalam usus.

Makanan prebiotik terdiri daripada serat atau
karbohidrat kompleks
 yang tidak boleh dicerna oleh sel-sel manusia.

Sebaliknya, spesies bakteria tertentu akan menguraikannya dan menggunakannya. Banyak jenis buah-buahan, sayur-sayuran dan bijirin penuh mengandungi prebiotik.

Banyak kajian telah menunjukkan bahawa prebiotik boleh menggalakkan
pertumbuhan bakteria yang sihat
, termasuk
Bifidobacteria
.

Pemakanan baik untuk usus #6. Bijirin

Bijirin penuh mengandungi banyak kandungan
 serat dan karbohidrat
 yang tidak boleh dicerna, seperti beta-glucan.

Karbohidrat ini tidak diserap ke dalam usus kecil dan sebaliknya terus ke bahagian usus besar.

Dalam usus besar, serat dan karbohidrat tersebut dipecahkan oleh mikrobiota dan menggalakkan pertumbuhan bakteria berfaedah tertentu.

Bijirin penuh boleh menggalakkan pertumbuhan
Bifidobacteria
,
lactobacilli
 dan
Bacteroidetes
 dalam tubuh manusia.

Bijirin penuh juga meningkatkan rasa kenyang dan mengurangkan risiko keradangan selain
faktor risiko penyakit jantung
.

#7. Makan makanan kaya polifenol

Polifenol adalah sebatian tumbuhan yang mempunyai banyak manfaat kesihatan, termasuk mengurangkan tekanan darah, keradangan,
tahap kolesterol
 dan tekanan oksidatif.

Polifenol tidak selalunya boleh dicerna oleh sel-sel manusia. Memandangkan ia tidak diserap dengan cekap, kebanyakan polifenol akan bergerak ke bahagian kolon, di mana ia boleh dicerna oleh bakteria usus.

Sumber polifenol yang baik termasuklah:

Koko dan coklat gelap

Kulit anggur

Teh hijau

Badam

Bawang

Bluberi

Brokoli

Pemakanan baik untuk usus #8. Tumbuhan

Diet yang mengandungi makanan berasaskan haiwan menggalakkan pertumbuhan
pelbagai jenis bakteria usus
 berbanding daripada diet berasaskan tumbuhan.

Beberapa kajian telah menunjukkan bahawa diet vegetarian boleh memberi manfaat kepada mikrobiota usus. Ini mungkin disebabkan oleh kandungan serat yang lebih tinggi.


Hantar Mak Ayah Ke Rumah Orang Tua Semasa Wabak COVID-19? Sebelum Jadi Derhaka, Sila Hadam Ini Dulu

Untuk mendapatkan lebih banyak info tentang coronavirus di Malaysia, sila dapatkannya di sini.

Sepanjang wabak pandemik virus korona baharu (COVID-19), terdapat satu persoalan penting yang kita sering lupa- bagaimanakah keadaan di rumah orang tua?

Seperti yang pembaca sedia maklum,
golongan tua (mereka yang berusia 65 tahun dan ke atas) berisiko tinggi untuk mendapat jangkitan COVID-19 teruk.

Jadi, bagaimana pula dengan mereka yang tinggal di rumah orang tua?

Adakah mereka terancam dek virus korona baharu?

Angka jangkitan dunia kini sudah melebihi 3 juta. Di Malaysia, jumlah kes positif adalah seperti berikut:

[covid_19]

Melihat kepada
keadaan wabak yang bagaikan tidak berpenghujung
, mungkin sudah tiba masanya untuk anda mempertimbangkan perkhidmatan penjagaan peribadi bagi orang tua di rumah.

Khidmat penjagaan orang tua di rumah penting semasa musim wabak

Buat mereka yang bekerja dan terlalu sibuk sehingga sukar untuk mencari masa bagi menjaga orang tua, anda mungkin ingin memilih khidmat penjagaan di rumah orang tua.

Namun, jika diteliti akan perkara tersebut pada musim wabak,
lokaliti itu boleh meningkatkan risiko jangkitan dan penularan COVID-19.

Berbeza dengan golongan muda, kebanyakan orang tua memerlukan bantuan penjaga untuk menjalankan aktiviti harian.

Ada juga dalam kalangan mereka yang memerlukan jagaan sepenuh masa kerana mengalami masalah pergerakan atau keupayaan untuk menguruskan diri.

Perkara ini termasuklah mandi, urusan hadas, kekemasan diri dan pengambilan ubat-ubatan.

Aspek penjagaan orang tua ini bukan sahaja dapat memelihara penampilan, ia juga mempengaruhi kualiti hidup mereka.

Jadi persoalannya di sini, apakah beza khidmat
 penjagaan orang tua di rumah semasa perintah kawalan pergerakan (PKP) berbanding dengan di rumah orang tu
a?

Menurut Puan Belvinder Kaur, Penasihat Jagaan dan Ketua Operasi Homage Malaysia,
 khidmat penjagaan peribadi di rumah lebih menerapkan konsep amalan jarak sosial.

Langkah tersebut penting berikutan
ia merupakan senjata utama bagi memerangi wabak COVID-19.

Mereka yang tinggal di rumah orang tua lebih cenderung untuk bersosial di antara satu sama lain, menyukarkan kawalan pergerakan.

Bagi individu yang tidak dapat pulang ke kampung disebabkan oleh perintah kawalan  pergerakan (PKP)
, khidmat penjagaan orang tua di  rumah boleh memudahkan urusan mereka.

Perkara ini penting khususnya bagi:

Orang tua yang baru sahaja keluar dari hospital.

Mereka yang memerlukan bantuan untuk bergerak.

Pesakit yang memerlukan khidmat jagaan akut (memerlukan rawatan jangka masa pendek) seperti pengambilan ubat dan penukaran balutan luka.

Bagaimana Homage boleh memudahkan urusan penjagaan orang tua semasa wabak virus korona baharu

Perkhidmatan yang disediakan oleh Homage bukan sahaja bertujuan untuk meningkatkan kualiti hidup dan keupayaan warga tua untuk berdikari.

Mereka juga ingin membantu meningkatkan tahap kesihatan warga emas bagi mengelakkan
penyakit yang memerlukan kemasukan ke hospital atau mana-mana unit jagaan berjangka masa panjang.

Kualiti hidup mereka bukan sahaja tertakhluk kepada aspek pengurusan diri malah aktiviti menarik bagi menggalakkan fungsi kognitif.

Perkara ini penting terutamanya buat mereka yang mengalami masalah kesihatan berkaitan dengan fungsi  tersebut, sebagai contoh Parkinson dan Demensia.

Seperti perkhidmatan kesihatan yang lain, servis jagaan orang tua dilaksanakan secara holistik (menyeluruh).

Perkara ini merangkumi aspek fizikal, mental, emosi dan sosial.

Selain itu, Homage juga boleh membantu menguruskan
keperluan harian seperti pembelian barangan  runcit, penyediaan makanan dan lain-lain.

Mungkin anda bimbang jika
pekerja Homage boleh menyebarkan virus COVID-19 kepada ibu atau bapa anda.

Baca juga:

Apa yang anda perlu tahu adalah protokol kesihatan yang ditetapkan oleh mereka kepada pekerja adalah sangat ketat.

Sebelum membuat lawatan ke rumah,
pemeriksaan kesihatan akan dijalankan.

Semua pekerja Homage akan disaring dan mereka akan memakai topeng muka dan sarung tangan semasa menguruskan pelanggan.

Jika tiada keperluan daripada sudut sosial,
jarak di antara pekerja dan orang tua akan dikekalkan pada jarak sekurang-kurangnya 1 meter.

Aktiviti seperti memandikan orang tua dan menukar balutan luka perlu dilakukan pada jarak dekat.

Walau bagaimanapun, anda tidak perlu risau berikutan
mereka akan mengambil langkah pencegahan bagi meminimumkan risiko jangkitan.

Perkhidmatan tidak termasuk kepada orang tua yang menunjukkan simptom

Oleh sebab
 virus korona baharu adalah virus yang menjangkiti saluran pernafasan,
 simptom yang dialami oleh mereka yang positif sama dengan individu yang mengalami jangkitan virus lain.

Selain daripada warga emas, Homage perlu menimbang tara risiko yang bakal dihadapi oleh pekerja mereka sendiri.

Perkhidmatan penjagaan orang tua di rumah sememangnya ideal pada musim wabak.

Baca juga:

Mak Ayah Dah Mula Stres Sepanjang PKP? Jom Atasinya Dengan 7 Tip Ini

PKP Akan Tamat Jika Malaysia Mampu Penuhi 6 Kriteria Ini!

Namun langkah berjaga-jaga perlu diambil oleh pekhidmat untuk memastikan tiada ancaman wabak.

Perkara tersebut akan menghalang perkhidmatan yang ditawarkan oleh Homage berkaitan dengan penjagaan orang tua di rumah:

Mempunyai
 simptom jangkitan seperti demam, sakit tekak, selesema, batuk dan sesak nafas dalam tempoh masa 7 hari lepas.

Mempunyai sejarah perjalanan ke negara lain dalam tempoh 14 hari lepas.

Kontak rapat kepada kes COVID-19 yang disahkan positif.

Menipu sejarah kesihatan, perjalanan dan kontak rapat.

Kriteria di atas selari dengan dengan garis panduan untuk mengawal penularan wabak berjangkit.

[mc4wp_form id=’115319″]

Konklusi

Warga emas memerlukan jagaan rapi terutamanya jika mereka tidak boleh menguruskan diri mereka sendiri.

Dalam musim wabak, adalah lebih baik perkhidmatan penjagaan orang tua dibuat di rumah masing-masing.

Ia boleh menggalakkan amalan jarak sosial dan tahap kesihatan mereka lebih mudah dipantau oleh penjaga.

#HelloHealthGroup, #HelloDoktor, #HelloHealthCoronaVirus


Cacar Air: Cegah Anak Anda Dengan Vaksin

Cacar air
 atau chickenpox adalah penyakit berjangkit yang kerap berlaku khususnya dalam kalangan bayi dan kanak-kanak. Ia disebabkan oleh sejenis virus bernama varicella-zoster (VZV).

Apakah itu vaksin cacar air?

Vaksin cacar air atau varicella adalah cara terbaik untuk mencegah diri dan anak anda daripada dijangkiti virus varicella-zoster. Diambil dalam 2 dos, ia memberikan sehingga 90 peratus perlindungan. Vaksin ini dihasilkan daripada virus hidup yang telah dilemahkan.

Virus yang telah dilemahkan tidak menyebabkan penerima vaksin jatuh sakit. Ia dimasukkan ke dalam badan untuk merangsang sistem imun. Rangsangan ini menghasilkan antibodi yang akan melindungi anda daripada jangkitan virus cacar air seumur hidup.

Masih ada peratusan kecil dalam kalangan mereka yang menerima vaksin mendapat jangkitan. Namun, jangkitan yang dialaminya adalah lebih ringan dan proses pemulihan berlaku dengan lebih segera.

Mengapa vaksin ini diperlukan?

Kebanyakan kes cacar air menyebabkan simptom yang agak ringan dan tidak terlalu parah. Simptom kebiasaannya hilang dalam tempoh 5 hingga 10 hari. Namun dalam kes tertentu, ia boleh menyebabkan komplikasi serius sehingga boleh mengancam nyawa.

Golongan paling berisiko adalah bayi berumur bawah 2 tahun, warga emas dan mereka yang mempunyai sistem imun lemah.

Antara sebab lain untuk mendapatkan vaksin adalah penyakit cacar air ini sangat mudah berjangkit melalui sentuhan langsung atau di udara melalui bersin dan batuk. Oleh sebab itu, kanak-kanak yang menghidap cacar air perlu diasingkan daripada sekolah atau tempat awam seperti tadika dan rumah jagaan.

Meskipun bukan satu penyakit yang serius, ia masih menyebabkan ketidakselesaan, demam dan gatal-gatal dalam tempoh sehingga 10 hari. Anda juga mungkin terpaksa mengambil cuti untuk menjaga anak.

Tidak wajib tetapi sangat digalakkan

Vaksin varicella tidak termasuk dalam Program Imunisasi Kebangsaan (NIP) di bawah Kementerian Kesihatan Malaysia (KKM). Namun, ia bukanlah bermakna bahawa ia tidak penting.

Selain mengelakkan potensi risiko yang ada, vaksin adalah langkah terbaik dan paling menjimatkan duit. 2 suntikan vaksin varicella yang berharga sekitar RM200 dapat menjimatkan duit rawatan dan mungkin dapat menyelamatkan hari cuti anda.

Dapatkan vaksin varicella untuk anak anda hari ini!

Hello Heath Group
 tidak memberikan nasihat perubatan, diagnosis atau rawatan.


Nak Hilang Jerawat, Makan Pil Perancang: Sahih Ke Tidak?

Terdapat beberapa cara hilangkan jerawat. Namun, adakah anda tahu jika pil perancang keluarga juga boleh digunakan sebagai produk hilangkan jerawat?

Adakah pil perancang ini benar-benar boleh digunakan sebagai salah satu produk hilangkan jerawat?

Jika ingin tahu berkenaan rahsia ini, ikuti penjelasan lanjut mengenainya di bawah.

Untuk mendapatkan lebih banyak info tentang Kesihatan Kulit, sila dapatkannya di sini.

Cara hilangkan jerawat, boleh guna pil perancang keluarga?

Sekiranya anda mempunyai masalah wajah berjerawat, anda mungkin boleh mempertimbangkan penggunaan pil perancang keluarga sebagai produk hilangkan jerawat. Mengapa?

Ini kerana
hormon sintetik yang ada dalam sesetengah pil perancang keluarga boleh mengurangkan pengeluaran minyak semula jadi berlebihan.

Minyak berlebihan inilah yang menyebabkan timbulnya jerawat.

Namun, setiap jenama produk pil perancang itu mempunyai kandungan hormon yang berbeza.

Jadi, sebelum beli pil perancang, pastikan kandungan hormonnya betul.

Bagaimana pil perancang keluarga bertindak hilangkan jerawat?

Sesetengah jenama pil perancang keluarga mengandungi kandungan hormon estrogen dan progesterone sintetik.

Pil jenis ini dikenali sebagai pil kombinasi atau
combination pills
.

Nisbah kandungan hormon sintetik dalam setiap pil berbeza bergantung kepada jenis pil kombinasi tersebut.

Sesetengah pil perancang keluarga lain hanya mengandungi progestin, iaitu sejenis hormon sintetik bagi hormon progesteron.

Ia kadangkala dikenali dengan nama
minipills
.

Hormon yang terkandung dalam pil kombinasi ini boleh membantu mengurangkan jerawat yang anda alami.

Pil tersebut bertindak dengan cara mengurangkan peredaran endrogen, yang seterusnya mengurangkan pengeluaran sebum.

Namun pil perancang yang digunakan perlu mengandungi kedua-dua kandungan hormon estrogen dan juga progestin.

B
agi jenis
minipills
, ia mungkin tidak berkesan dalam menangani jerawat memandangkan ia hanya mengandungi hormon progestin sahaja.

Jenis pil perancang hilangkan jerawat yang diluluskan oleh FDA

Pentadbiran Ubat dan Makanan Amerika Syarikat (FDA) telah meluluskan beberapa jenis jenama pil perancang sebagai produk hilangkan jerawat. Berikut adalah jenis pil yang telah diluluskan:

Beyaz

Estrostep Fe

Ortho Tri-Cyclen

Yaz

Namun ada juga beberapa jenis pil kombinasi lain yang tidak tersenarai di sini yang mungkin berkesan untuk hilangkan jerawat anda.

Kesan sampingan penggunaan pil perancang

Anda mungkin boleh menggunakan pil perancang untuk tujuan menghilangkan jerawat,
namun anda juga perlu peka terhadap kesan sampingan yang diberikan.

Antara kesan sampingan yang mungkin diperoleh hasil daripada penggunaan pil perancang ialah:

Loya

Muntah-muntah

Kekejangan pada perut

Kembung perut

Pertambahan berat badan

Pengurangan berat badan

Gangguan pada kitaran haid

Sakit kepala

Payudara menjadi lembut

Pening kepala

Pengsan

Selain itu, terdapat juga beberapa kesan sampingan yang lebih serius seperti trombosis urat dalam (DVT), serangan jantung dan juga strok.

Kesan sampingan juga akan menjadi lebih teruk jika seseorang individu itu merokok, berusia 35 tahun ke atas selain mempunyai faktor risiko bagi penyakit kardiovaskular.

Jangan sesekali ambil pil perancang jika anda salah seorang daripada golongan ini!

Pil perancang bukanlah sesuai untuk semua individu.

Individu yang disenaraikan di bawah ini dilarang sama sekali untuk mengambil pil perancang walaupun hanya untuk merawat jerawat.

Sedang hamil

Tidak mencapai akil baligh

Berumur 35 tahun ke atas dan merokok

Mempunyai sejarah alami migrain

Mempunyai tekanan darah tinggi dan penyakit vaskular

Mempunyai sejarah penyakit jantung

Mempunyai sejarah kanser payudara

Mempunyai sejarah kes darah beku

Cara hilangkan jerawat – Jenis rawatan biasa selain pil perancang untuk hilangkan jerawat?

Rawatan dan cara hilangkan jerawat bergantung kepada tahap keterukan dan juga reaksinya kepada kaedah-kaedah rawatan lain.

Rawatan pertama bagi cara hilangkan jerawat biasanya melibatkan produk-produk seperti pencuci muka, losyen dan juga krim sapuan.

Ada juga rawatan yang berdasarkan kepada preskripsi ubat-ubatan seperti antibiotik, retinoid dan lain-lain lagi.

Jika kaedah-kaedah ini masih tidak berkesan, anda boleh berjumpa dengan doktor untuk mendapatkan lebih kepastian berkenaan rawatan selanjutnya.

Salah satu cara yang mungkin sesuai untuk anda termasuklah penggunaan pil perancang kombinasi seperti yang telah dinyatakan sebelum ini.

Pil perancang yang diambil bagi tujuan menghilangkan jerawat mungkin mengambil masa antara beberapa minggu hingga 3 bulan bagi menampakkan perubahannya.

Ini kerana hormon di dalam pil tersebut perlu mengambil sedikit masa untuk memasuki sistem tubuh anda.

Sekiranya anda tidak pasti berkenaan jenis atau jenama yang diperlukan, jangan malu untuk bertanya dengan doktor bagi mendapatkan kepastian.


Bayi Kerap Menangis Kerana Ada Gangguan? Ini Penjelasan Saintifik & 17 Cara Pujuk Si Manja

Bayi kerap meragam selalu dikaitkan dengan ‘gangguan’ tapi benarkah dakwaan itu? Ada sesuatu yang menjadi penyebab bayi kolik hingga si manja menangis tanpa henti.  Tidak dinafikan, bayi kolik susah tidur. Oleh sebab itu, ibu bapa mungkin akan alami masalah untuk memujuk anak yang sedang berada dalam keadaan tidak selesa.

Ikuti penjelasannya dalam artikel ini.

Untuk mendapatkan lebih banyak info tentang Keibubapaan, sila dapatkannya
di sini.

Penyebab bayi kolik

Bagaimana untuk tahu bayi menangis bukan kerana gangguan, sebaliknya disebabkan kolik bayi?

Kolik adalah ketika
bayi yang sihat
 menangis lebih lama daripada biasa.

Ya, sudah tentu semua bayi akan menangis. Itu merupakan cara terbaik, malahan satu-satunya kaedah untuk
mereka berkomunikasi
 menyampaikan ketidakselesaan mereka tentang sesuatu perkara.

Doktor biasanya akan mendiagnosis bayi menangis sebagai kolik berdasarkan 3 tanda, iaitu:

Bayi anda menangis sekurang-kurangnya 3 jam sehari.

Bayi menangis sekurang-kurangnya 3x seminggu.

Tangisan yang berlaku berlanjutan untuk tempoh 3 minggu berturut-turut

Bayi dengan kolik
, akan menangis secara tiba-tiba tanpa sebarang sebab. Lebih memilukan, bayi kolik susah tidur. Malah,

Masalah kolik yang terjadi tidak bermakna
si manja anda mempunyai masalah kesihatan
. Biasanya keadaan ini akan beransur hilang seiring dengan peningkatan usia si kecil.

Bayi menangis, bila ia bermula & berakhir

Serangan kolik bermula apabila bayi berusia 2 hingga 3 minggu (lebih lewat untuk
bayi pramatang
).

Kemuncaknya adalah apabila usia bayi
mencapai 6 minggu
 dan akan berkurangan pada minggu ke-10 hingga 12.

Menjelang usia 3 bulan (biasanya akan sedikit lambat bagi si kecil dengan kelahiran pramatang), masalah kolik bayi akan hilang secara ajaib.

Kolik yang dialami mungkin hilang secara tiba-tiba atau berhenti secara beransur-ansur.

Kenal pasti simptom dan tanda

Selain 3 peraturan doktor di atas, berikut adalah beberapa simptom dan tanda kolik bayi yang boleh anda kenal pasti:

Bayi menangis berlaku pada waktu yang sama setiap hari. Biasanya pada lewat petang atau awal senja

Tangisan terjadi tanpa sebarang sebab yang boleh dikenal pasti
seperti lampin kotor
 atau rasa lapar mahupun mengantuk

Bayi akan melakukan pergerakan kaki dan tangan yang lebih banyak daripada kebiasaannya

Ekspresi muka yang berubah-ubah, seperti menutup mata dan membukanya dengan luas, mengerutkan kening serta menahan sebentar pernafasan

Aktiviti usus yang meningkat. Bayi anda mungkin lebih kerap mengeluarkan gas atau mengeluarkan air liurnya

Aktiviti makan dan tidur terganggu disebabkan tangisan. Bayi akan panik mencari
puting susu
 tetapi menolaknya sebaik hisapan bermula dan kembali menangis dengan kuat

Penyebab bayi kolik menangis tidak berhenti

Punca sebenar masalah kolik masih lagi misteri. Namun berikut adalah beberapa t
eori yang mungkin jadi penyebab berlakunya tangisan kolik:

1. Deria berlebihan

Menjelang akhir bulan pertama selepas kelahiran, bayi akan menjadi lebih peka terhadap rangsangan persekitarannya.

Dengan begitu banyak rangsangan dan sensasi yang muncul, menyebabkan mereka sukar mengendalikan keadaan tersebut.

2. Sistem pencernaan

Mencerna makanan adalah tugas besar bagi sistem gastrousus bayi yang masih baru.

Akibatnya, makanan akan melalui saluran usus dengan cepat dan tidak dapat dicerna dengan sepenuhnya.

Baca juga:

Ini Cara Merawat & Mencegah Bayi Daripada Alami Kembung Perut, Ibu Cubalah!

Bayi Kerap Menangis Kerana Ada Gangguan? Ini Penjelasan Saintifik & Cara Pujuk Si Manja

3. Asid refluks bayi

Penyelidikan mendapati
gastroesophageal reflux disease
 (GERD), boleh mencetuskan keadaan kolik bayi.

Keadaan itu
mencegah asid perut mengalir ke kerongkong
 serta mulut dan merengsakan esofagus.

4. Alahan makanan

Ada pakar percaya episod kolik terjadi disebabkan oleh alahan kepada protein susu lembu atau
intoleransi laktosa
 pada bayi yang diberikan
susu formula
.

Untuk kes jarang berlaku, kolik juga boleh terjadi disebabkan reaksi terhadap makanan tertentu dalam diet pemakanan ibu yang
menyusukan bayi
.

5. Pendedahan kepada tembakau

Kajian menunjukkan
wanita merokok
 semasa atau selepas kehamilan cenderung mempunyai bayi dengan kolik.

Walaupun masih tidak jelas kaitan antara asap rokok dan kolik, tetapi bukankah bagus jika ibu mengandung menjaga kesihatan dengan baik?

Mengatasi kolik bayi

Tiada rawatan dapat menghilangkan kolik, tetapi ada cara untuk membantu meredakan keadaan bayi menangis.

Pastikan bayi tidak lapar.

Keadaan lampin bayi sentiasa bersih.

Cuba untuk
sendawakan bayi
 dengan lebih kerap semasa atau selepas penyusuan.

Jika si comel menyusu menggunakan botol, cuba tukar botol lain yang lebih sesuai.

Tanyakan pendapat doktor jika menukar susu formula boleh membantu.

Sesetengah ibu mengehadkan
pengambilan kafein
, tenusu, kacang soya, telur atau gandum dalam diet harian dan ia berkesan menghalang kolik bayi.

Dodoikan bayi.

Bernyanyi atau berbual dengan si manja.

Tawarkan
puting
 kepada bayi.

Bawa bayi menaiki
kereta sorong.


PERHATIAN Ibu Bapa, Sila Tegah Anak Dari Ambil 12 Minuman Ini, Jangan Dimanjakan Sangat!

“Minuman anak apa yang perlu si manja elak ya?’. Persoalan seperti ini pasti selalu berlegar di dalam fikiran setiap ibu bapa. Namun, tidak semua tahu tentangnya. Jangan risau, Hello Doktor ada jawapannya.

Hampir kesemua pakar perubatan dan jurulatih kecergasan sebulat suara mengatakan hidrasi yang cukup adalah sangat penting bagi tubuh badan manusia. Menurut mereka, hidrasi dapat dicapai dengan minum air pada jumlah yang secukupnya.

Persoalannya, adakah semua air selain
air putih mampu memberi kesan kepada tahap hidrasi tubuh badan?

Persoalan ini sangat penting bagi setiap ibu bapa kerana mereka perlu memastikan anak mereka kekal berhidrasi dengan memberikan jumlah air yang diperlukan oleh tubuh badan. Bagi mencapai tujuan ini, mereka juga perlu tahu minuman jenis apa yang tidak patut anak mereka ambil.

Jom sama-sama kita ikuti artikel ini untuk mengetahuinya dengan lebih lanjut!

Hidrasi & dehidrasi

Sebagaimana yang kita telah ketahui,
hidrasi yang cukup memang sangat penting bagi tubuh badan manusia
. Kekurangannya akan mengakibatkan dehidrasi. Apakah ia?

Ramai orang beranggapan bahawa
tidak meminum air yang secukupnya adalah sebab dehidrasi.
 Namun, tidak minum air yang mencukupi hanyalah sebahagian daripada punca seseorang boleh dehidrasi.

Tubuh kita terdiri daripada 70% air. Setiap hari kita sering kehilangan sebahagian daripada air itu melalui pembuangan air kecil, pergerakan usus, peluh, dan air mata.

Masalahnya muncul apabila tidak mengambil/menggantikan air yang hilang, dan menyebabkan peratusan air dalam tubuh badan kita menurun.

Menurut
Ohio State University Wexner Medical Center,
apabila kehilangan tubuh badan kita kehilangan air, kita juga kehilangan garam dan elektrolit dalam sistem yang diperlukan untuk tubuh kita. Gabungan kehilangan garam dan air menyebabkan dehidrasi.

Jadi, minum air yang cukup adalah penting untuk anak agar mereka kekal berhidrasi. Namun, ibu bapa perlu lebih berhati-hati ya. Ada minuman anak anda perlu elak!

Minuman anak anda perlu elak!

#1. Minuman bergas

Minuman bergas atau bekarbonat
 mempunyai kandungan gula, asid dan bahan pewarna yang sangat tinggi. Ia mengandungi sekurang-kurangnya 9 sudu kecil gula yang mampu merosakkan gigi si kecil. Pendek kata, ia tidak langsung mempunyai sebarang khasiat.

#2. Minuman berkafein

Minuman berkafein seperti kopi dan teh
 sangat berbahaya kepada anak anda kerana ia mampu memberi rangsangan dan tindak balas terlampau kepada anak anda seperti sukar untuk tidur.

#3. Minuman berjeli

Minuman berjeli seperi cincau, puding, ‘nata de coco’ atau ‘bubble’
 tidak sihat untuk anak anda kerana ia mengandungi kandungan gula dan kalori yang sangat tinggi.

#4. Susu kocak

Susu kocak atau ‘milkshake’ sememangnya minuman yang digemari ramai terutamanya kanak-kanak kerana teksturnya yang berkrim dan rasanya yang berlemak. Pun begitu, mungkin ramai tidak tahu bahawa ia mengandungi kandungan gula dan lemak tepu yang tinggi.

#5. Minuman tenaga

Minuman tenaga adalah minuman yang tidak sesuai
 dengan namanya kerana ia mengandungi kandungan gula, kafein dan kalori yang sangat tinggi. Ia juga mampu mengakibatkan tekanan darah menaik lalu menganggu tidur anak anda. Ini sekaligus akan membawa kepada masalah lain seperti diabetes dan obesiti.

#6. Minuman herba

Minuman herba kebanyakannya diambil oleh kanak-kanak sebagai
suplemen untuk menurunkan berat badan
. Namun begitu, ia sangat bahaya kerana apa yang terdapat pada label tidak semestinya sama dengan kandungannya.

#7. Minuman diet

Minuman diet yang juga diambil oleh kanak-kanak yang mempunyai masalah berat badan bukanlah mempunyai kesan yang sama seperti namanya. Ia mengandungi bahan kimia dan pemanis tiruan yang sangat berbahaya buat kanak-kanak.

#8. Minuman yogurt

Minuman yogurt mungkin dianggap oleh ibu bapa sebagai minuman yang sihat kerana kredibilitinya yang berada pada aras yang sama dengan minuman kultur yang lain dan mampu melancarkan pergerakan usus yang sihat. Pun begitu, kebanyakan minuman jenis ini sebenarnya menggunakan pewarna dan perasa tiruan.

#9. Minuman isotonik

Minuman isotonik dianggap sebagai air yang sihat dan merupakan alternatif yang lebih bagus daripada air putih. Namun begitu, ia adalah tidak benar kerana minuman jenis ini sebenarnya mengandungi kandungan gula yang sangat tinggi.

#10. Manisan tempatan

Manisan tempatan seperti cendol, air batu campur, laici kang
 sememangnya merupakan identiti masyarakat Malaysia dan kita tidak boleh mengelakkan diri daripada mencubanya. Namun begitu, kandungan gula, pewarna dan perasa yang sangat tinggi adalah berbahaya kepada kanak-kanak.

#11. Jus dalam tin

Jus dalam tin kelihatan seperti minuman yang sihat dan merupakan versi jus buah-buahan sebenar yang disejukbeku dan disimpan di dalam tin. Pun begitu, ia adalah sama sekali tidak sama dengan
jus buah-buahan sebenar kerana kandungan gulanya yang jauh tinggi
 berbanding versi yang asli.

#12. Kordial

Kordial juga merupakan antara versi jus buah-buahan sebenar yang sebenarnya tidak sihat untuk kanak-kanak. Ini kerana ia bukanlah menggunakan pati atau pes buah-buahan yang sebenar sebaliknya menggunakan pewarna dan perasa tiruan yang jelas sekali berbahaya buat kesihatan anak anda.

Tertera di atas ini adalah beberapa jenis minuman anak yang perlu dielakkan. Pun begitu, janganlah terlalu tegas sehingga mereka jadi takut atau langsung tidak mahu minum air. Jika mereka minta untuk minum air-air ini, cuba tegah dengan baik dan berikan mereka pilihan yang lain.

Antara pilihan yang lain itu tentu sekali adalah air putih. Namun,
jangan pula terlebih minum sampai anak anda kembung perut pula
. Lain pula ceritanya nanti!

Konklusi

Kesimpulannya, dehidrasi adalah masalah kesihatan yang perlu dielakkan terutamanya dalam kalangan kanak-kanak. Caranya, mudah sahaja. Minta anak anda minum air dalam kuantiti yang secukupnya. Cuma pastikan mereka elakkan minuman yang tertera di atas ini okay!

Hello Health Group
 tidak menyediakan nasihat perubatan, diagnosis, atau rawatan.